THE จ่อขายหุ้น PP 150 ล้านหุ้น ให้ “สุรช จิระพงษ์ตระกูล-นิรุตต์ งามชำนัญฤทธิ์”
บอร์ด THE มีมติให้เพิ่มทุน 150 ล้านหุ้นขาย PP จำนวน 2 ราย “สุรช จิระพงษ์ตระกูล และนิรุตต์ งามชำนัญฤทธิ์” ในราคา 5 บ. พร้อมอนุมัติซื้อที่ดิน-เครื่องจักรรวมทั้งสิ้น 352 ลบ.
20 ก.ค. 2558

ผู้สื่อข่าวรายงานว่า ที่ประชุมคณะกรรมการบริษัท เดอะ สตีล จำกดั (มหาชน) หรือ THE เมื่อวันที่ 17 กรกฎาคม 2558 ได้มีมติอนุมัติการเพิ่มทุนจดทะเบียนของบริษัทจาก 400,005,080 บาท เป็น 550,005,080 บาท มูลค่าที่ตราไว้หุ้นละ 1 บาท โดยการออกหุ้นสามัญเพิ่มทุนจำนวน 150,000,000 หุ้น มูลค่าที่ตราไว้หุ้นละ 1 บาท
สำหรับรายละเอียดการจัดสรรหุ้นสามัญเพิ่มทุนของบริษัท 150,000,000 หุ้น มูลค่าหุ้นที่ตราไว้หุ้นละ 1 บาท ให้แก่บุคคลในวงจำกัด (Private Placement) มีดังนี้
1. จัดสรรหุ้นสามัญเพิ่มทุนของบริษัท จำนวน 75,000,000 หุ้น มูลค่าที่ตราไว้หุ้นละ 1 บาท ให้แก่ นายสุรช จิระพงษ์ตระกูล (ผู้ได้รับการจัดสรรหุ้นคนที่หนึ่ง) ในราคา 5 บาท
2. จัดสรรหุ้นสามัญเพิ่มทุนของบริษัท จำนวน 75,000,000 หุ้น มูลค่าที่ตราไว้หุ้นละ 1 บาท ให้แก่ นายนิรุตต์ งามชำนัญฤทธิ์ (ผู้ได้รับการจัดสรรหุ้นคนที่สอง) ในราคา 5 บาท
นอกจากนี้ที่ประชุมคณะกรรมการบริษัทมีมติอนุมัติการเข้าซื้อสินทรัพย์เพื่อใช้ในการประกอบกิจการของบริษัท ได้แก่
1.ซื้อทรัพย์สินที่ดินจำนวน 4 โฉนด พร้อมสิ่งปลูกสร้าง จากผู้ได้รับการจัดสรรหุ้นคนที่หนึ่ง โดยมีรายละเอียดของทรัพย์สินประกอบด้วยเนื้อที่ดินรวม 7 ไร่ 1 งาน 47 ตารางวา อาคารสำนักงาน 3 ชั้น อาคารโกดังชั้นเดียว และสิ่งปลูกสร้างอื่นๆ ในราคารวม 148 ล้านบาท
2.ซื้อทรัพย์สินประเภทเครื่องจักรและอุปกรณ์รวมทั้งสิ้น 7 รายการ จากบริษัท คิมเส็งค้าเหล็ก จำกัด (ซึ่งมีผู้ได้รับการจัดสรรหุ้นคนที่หนึ่งเป็นผู้ถือหุ้นใหญ่ และเป็นกรรมการผู้มีอำนาจ) โดยมีรายละเอียดของทรัพย์สินประกอบด้วย เครื่องชั่งรถบรรทุก ขนาด 80 ตัน จำนวน 1 รายการ ปั้นจั่นขนาดต่างๆ จำนวน 6 รายการในราคารวม 4 ล้านบาท
3.ซื้อทรัพย์สินประเภทที่ดินจำนวน 2 โฉนด พร้อมสิ่งปลูกสร้าง จากนายนิรันตร์ งามชำนัญฤทธิ์ (ซึ่งเป็นบิดาของผู้ได้รับการจัดสรรหุ้นคนที่สอง) โดยมีรายละเอียดของทรัพย์สินประกอบด้วยเนื้อที่ดินรวม 16 ไร่ 1 งาน 10 ตารางวา และอาคารสำนักงาน และอาคารพักอาศัยชั้นเดียว อาคารโรงงานชั้นเดียว อาคารเก็บของชั้นเดียว และสิ่งปลูกสร้างอื่นในราคารวม  146 ล้านบาท
4.ซื้อทรัพย์สินประเภทเครื่องจักรและอุปกรณ์รวมทั้งสิ้น 37 รายการ จากบริษัท มหาชัยศูนย์รวมเหล็ก จำกัด (ซึ่งมีผู้ได้รับการจัดสรรหุ้นคนที่สองและบิดาของผู้ได้รับการจัดสรรหุ้นคนที่สองเป็นผู้ถือหุ้นใหญ่ และบิดาของผู้ได้รับการจัดสรรหุ้นคนที่สองเป็นกรรมการผู้มีอำนาจ) โดยมีรายละเอียดของทรัพย์สินประกอบด้วย ปั้นจั่น จำนวน 9 รายการ เครื่องจักรหลัก จำนวน 15 รายการ ปั๊มลม จำนวน 4 รายการ และเครื่องชั่ง จำนวน 9 รายการในราคารวม 54 ล้านบาท
โดยที่ประชุมคณะกรรมการบริษัทมีมติให้สัตยาบันการแต่งตั้งบริษัท แคปปิตอล แอ๊ดแวนเทจ จำกัด เป็นที่ปรึกษาทางการเงินอิสระของบริษัท ในการปฏิบัติหน้าที่และให้ความเห็นเกี่ยวกับการเข้าทำรายการได้มาซึ่งสินทรัพย์และรายการที่เกี่ยวข้องกันตามที่กำหนดไว้ในประกาศที่เกี่ยวข้อง
พร้อมกำหนดการประชุมวิสามัญผู้ถือหุ้น ครั้งที่ 1/2558 ในวันที่ 28 ส.ค 58 และกำหนดรายชื่อผู้ถือหุ้นเพื่อการประชุมวิสามัญผู้ถือหุ้น ครั้งที่ 1/2558 (Record Date) ในวันที่ 3 ส.ค. 58 และให้รวบรวมรายบชื่อผู้ถือหุ้นตามมาตรา 225 ของพ.ร.บ.หลักทรัพย์และตลาดหลักทรัพย์ พ.ศ. 2535 (รวมทั้งที่มีการแก้ไขเพิ่มเติม) โดยวิธีปิดสมุดทะเบียนพักการโอนหุ้น ในวันที่ 4 ส.ค.58